..............(sz.) napirend

Előterjesztve:

Gazdasági és Tulajdonosi Bizottsághoz

**E L Ő T E R J E S Z T É S**

**A Képviselő-testület 2018. augusztus 23-i rendkívüli ülésére**

**Tárgy:** A 11578/1/A/13 helyrajzi szám alatt nyilvántartott, Budapest II. kerület Szilágyi Erzsébet fasor 125. szám alatti nem lakás céljára szolgáló helyiség ügye

**Készítette:** …………………………….

dr. Láng Orsolya

Vagyonhasznosítási és Ingatlan-nyilvántartási Osztály vezetője

**Egyeztetve:** ….........................................

Dankó Virág

alpolgármester

**Látta:** ............................................

dr. Szalai Tibor

jegyző

……………………………

Fermin Antonio Pineda

gazdasági igazgató

…………………………...

dr. Murai Renáta

jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

A Budapest Főváros II. Kerületi Önkormányzat tulajdonát képezi a 11578/1/A/13 helyrajzi számú, természetben 1026 Budapest, Szilágyi Erzsébet fasor 125. 13. ajtó szám alatt található, 23 m2 területű, egyéb helyiség megnevezésű ingatlan, mely ingatlan jelenleg üres, nem hasznosított.

A II. Kerületi Városfejlesztő Zrt. műszaki munkatársa legutóbb 2018. június 13. napján tartott bérleményellenőrzést az ingatlanban, a felvett jegyzőkönyv tanúsága szerint az ingatlan rendeltetésszerű használatra alkalmas állapotban van, közművekkel nem rendelkezik. Az Önkormányzat a tárgyi helyiség után 3.300,-Ft/hó összegű közös költséget fizet.

A II. Kerületi Kulturális Közhasznú Nonprofit Kft. (székhelye: 1022 Budapest, Marczibányi tér 5. a. ép., Cg.01-09-988827, képviseli: Dolhai István ügyvezető) képviseletében Dolhai István ügyvezető igazgató 2018. augusztus 6. napján kelt levelével jelezte az Önkormányzat felé, hogy a Klebelsberg Kultúrkúria által megrendezett programok technikai igényeihez szükséges eszközök elhelyezésére az intézménynek nincs elegendő raktározásra alkalmas helyisége. Azzal a kéréssel fordult az Önkormányzathoz, hogy biztosítson részére megfelelő raktárhelyiséget. A rendelkezésre álló helyiségek áttekintését követően Dolhai István ügyvezető igazgató 2018. augusztus 14. napján kelt levelében azzal a kérelemmel fordult az Önkormányzathoz, hogy a tárolási, raktározási gondok megoldása érdekében az Önkormányzat a tulajdonában álló 1026 Budapest, II. kerület Szilágyi Erzsébet fasor 125. 13. ajtó alatt található ingatlant adja a II. Kerületi Kulturális Közhasznú Nonprofit Kft. használatába. *(1. melléklet – kérelem 2018.08.06., 2. melléklet – kérelem 2018.08.14.)*

A II. Kerületi Kulturális Közhasznú Nonprofit Kft-t a Budapest Főváros II. Kerületi Önkormányzat Képviselő-testülete 2012. május 31. napján kelt, 150/2012.(V.31.) határozatával hozta létre azzal a céllal, hogy a II. kerületben a közművelődés, a drámapedagógia, a színházi kultúra és az előadó-művészet fejlesztését támogassa. A II. Kerületi Kulturális Közhasznú Nonprofit Kft. 100%-os önkormányzati tulajdonban áll, s mint ilyen a nemzeti vagyonról szóló 2011. évi CXCVI. törvény 3. § (1) bekezdésének 1. a) pontja alapján átlátható szervezet.

Az Önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről szóló 34/2004.(X.13.) önkormányzati rendelet (továbbiakban: Vagyonrendelet) 7/A. §-a az alábbiak szerint rendelkezik:

*„(1) Az Önkormányzat a vagyonával való gazdálkodása körében vagyonhasznosítási szerződéseket köthet.*

*(2) Vagyonhasznosítási szerződés kizárólag természetes személlyel vagy átlátható szervezettel köthető.*

*(3) Vagyonhasznosítási szerződéssel vagyon ingyenesen kizárólag közfeladat ellátása céljából, a közfeladat ellátásához szükséges mértékben hasznosítható.*

*(4) A vagyonhasznosítási szerződésben az önkormányzati döntést figyelembe véve meg kell határozni az ellenőrzéssel kapcsolatos eljárást, az ellenőrzési jogosítványokat és rendelkezni kell az ellenőrzés végrehajtásáról.”*

A Vagyonrendelet 9. §-a szabályozza az önkormányzati intézmény vezetőjének, valamint az önkormányzat 100%-os tulajdonában álló gazdálkodó és civil szervezeteinek jogosítványait és kötelezettségeit az alábbiak szerint:

*„(1) Az önkormányzati intézmény vezetője, valamint az önkormányzat 100%-os tulajdonában álló gazdálkodó és civil szervezetei az alapító okiratban, illetve a vagyonhasznosítási szerződésben meghatározott tevékenységi körön és mértéken belül, az alaptevékenység ellátásának sérelme nélkül jogosult:*

*a) a rábízott vagyon egy évet meg nem haladó időtartamú bérbeadás útján történő hasznosítására;*

*b) ingóvagyon és vagyoni értékű jog megszerzésére, elidegenítésére és egyéb módon történő hasznosítására hárommillió forint értékhatárig.*

*(2) Az önkormányzati intézmény vezetője, valamint az önkormányzat 100%-os tulajdonában álló gazdálkodó és civil szervezetei a GTB előzetes jóváhagyásának beszerzését követően dönt:*

*a) ingóvagyonnal és vagyoni értékű joggal való rendelkezés tárgyában hárommillió forint értékhatár feletti;*

*b) ingatlan, vagy ingatlan természetben meghatározott része egy évet meghaladó időtartamú, határozott idejű, vagy határozatlan idejű hasznosításáról.*

*(3) Az önkormányzati intézmény, valamint az önkormányzat 100%-os tulajdonában álló gazdálkodó és civil szervezetei kötelesek a rájuk bízott vagyont megőrizni, a rendes gazdálkodás szabályai szerint használni és gyarapítani. Köteles ellátni a használatában lévő vagyontárgyak fenntartásával, üzemeltetésével, karbantartásával, felújításával kapcsolatos feladatokat a költségvetésében vagy szerződésben meghatározott keretek között.*

*(4) A vagyon hasznosításából származó bevétel - hacsak szerződés vagy jogszabály ellenkező rendelkezést nem tartalmaz - a vagyon használóját illeti meg. A vagyon használója szerződés eltérő rendelkezése hiányában a bevételt a rendelkezésére bocsátott vagyon megőrzésére, karbantartására, illetve egyéb – a működéséhez szükséges – tárgyi eszköz vásárlására köteles fordítani.*

*(5) Amennyiben az önkormányzati intézmény feladatai ellátásához biztosított helyiség, valamint vállalati, szolgálati, és átmeneti lakás bérbeadásáról történik döntés, illetve szerződéskötés, akkor az önkormányzat tulajdonában álló lakásokra és helyiségekre vonatkozó szabályokat nem kell alkalmazni, a bérleti jog folytatására vonatkozó jogosultságot ki kell zárni, és a bérleti jog bármilyen módon való megszűnése esetén sem a helyiség, sem a lakás bérlőjét a helyiség elhagyása ellenében sem kártalanítás, sem cserehelyiség nem illeti meg, de a bérleti díjra alkalmazni kell az önkormányzati lakásokra megállapított bérleti díjakat, és a helyiségek bérleti díjára pedig a Képviselő-testület mindenkori határozatait.”*

Az ügyben a Vagyonrendelet 6. § (2) bekezdése és 10. § (1) bekezdése alapján a Gazdasági és Tulajdonosi Bizottság javaslatára a Képviselő-testület jogosult dönteni.

A Gazdasági és Tulajdonosi Bizottság az előterjesztést megtárgyalta, javaslata az ülésen szóban kerül ismertetésre.

**Határozati javaslat**

A Képviselő-testület úgy dönt, hogy a Budapest Főváros II. Kerületi Önkormányzat tulajdonát képező 11578/1/A/13 helyrajzi számú, természetben 1026 Budapest, Szilágyi Erzsébet fasor 125. 13. ajtó alatt található, 23 m2 területű, egyéb helyiség megnevezésű ingatlant ingyenesen, közfeladat ellátása céljából, vagyonhasznosítási szerződés keretében az általa alapított és 100%-os tulajdonában álló II. Kerületi Kulturális Közhasznú Nonprofit Korlátolt Felelősségű Társaság (székhelye: 1022 Budapest, Marczibányi tér 5. a. ép., Cg.01-09-988827, képviseli: Dolhai István ügyvezető) használatába adja azzal, hogy

* a II. Kerületi Kulturális Közhasznú Nonprofit Kft. a Magyarország helyi önkormányzatairól szóló 2011. évi CLXXXIX. törvény 23.§ (5) bekezdésének 13. és 14. pontjai értelmében közfeladat ellátása céljából, a közfeladat ellátásához szükséges mértékben jogosult az ingatlant használni és hasznosítani,
* a II. Kerületi Kulturális Közhasznú Nonprofit Kft. köteles a rá bízott vagyont megőrizni, és a rendes gazdálkodás szabályai szerint, a hasznosítási célnak megfelelően használni, összhangban az Önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről szóló 34/2004.(X.13.) önkormányzati rendelet előírásaival,
* a vagyonhasznosítási szerződés határozatlan időre jön létre a szerződő felek között, melyet bármelyik fél indokolás nélkül 60 napos felmondási idővel felmondhat,
* a II. Kerületi Kulturális Közhasznú Nonprofit Kft. az ingatlan hasznosítása során köteles betartani a nemzeti vagyonról szóló 2011. évi CXCVI. törvényben és a vonatkozó jogszabályokban foglalt kötelezettségeket.

A Képviselő-testület egyben felhatalmazza Dr. Láng Zsolt polgármestert, hogy a vagyonhasznosítási szerződést a jelen határozatban foglalt tartalommal a II. Kerületi Kulturális Közhasznú Nonprofit Kft-vel a Budapest Főváros II. Kerületi Önkormányzat tulajdonos nevében aláírja.

*A határozat elfogadásához egyszerű többségű szavazati arány szükséges.*

Budapest, 2018. augusztus 17.

**Dr. Láng Zsolt**

**polgármester**

**Mellékletek:**

1. [melléklet – kérelem 2018.08.06.](kérelem%2008.06..pdf)
2. [melléklet – kérelem 2018.08.14.](kérelem%2008.14..pdf)